

VLADA REPUBLIKE HRVATSKE

Zagreb, 3. listopada 2024.

|  |  |
| --- | --- |
| **Predlagatelj:** | Ministarstvo obrane |
| **Predmet:** | Nacrt prijedloga odluke o prelasku granice Republike Hrvatske oružanih snaga država članica Europske unije i Oružanih snaga Republike Hrvatske angažiranih u okviru Kapaciteta za brzo raspoređivanje Europske unije u 2025. i 2026. godini |
|  |  |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**NACRT PRIJEDLOGA ODLUKE O PRELASKU GRANICE REPUBLIKE HRVATSKE ORUŽANIH SNAGA DRŽAVA ČLANICA EUROPSKE UNIJE I ORUŽANIH SNAGA REPUBLIKE HRVATSKE ANGAŽIRANIH U OKVIRU KAPACITETA ZA BRZO RASPOREĐIVANJE EUROPSKE UNIJE U 2025. I 2026. GODINI**

Zagreb, listopad 2024.

**NACRT PRIJEDLOGA ODLUKE O PRELASKU GRANICE REPUBLIKE HRVATSKE ORUŽANIH SNAGA DRŽAVA ČLANICA EUROPSKE UNIJE I ORUŽANIH SNAGA REPUBLIKE HRVATSKE ANGAŽIRANIH U OKVIRU KAPACITETA ZA BRZO RASPOREĐIVANJE EUROPSKE UNIJE U 2025. I 2026. GODINI**

**I. USTAVNA OSNOVA ZA DONOŠENJE ODLUKE**

Na temelju članka 7. stavaka 3. i 5. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za donošenje Odluke o prelasku granice Republike Hrvatske oružanih snaga država članica Europske unije i Oružanih snaga Republike Hrvatske angažiranih u okviru Kapaciteta za brzo raspoređivanje Europske unije u 2025. i 2026. godini (u daljnjem tekstu Odluka).

**II. OCJENA DOSADAŠNJEG STANJA**

Kao vjerodostojan i sposoban pružatelj sigurnosti u međunarodnom okružju, Europska unija mora imati sposobnosti za brzo, snažno i učinkovito reagiranje na krize. U tu svrhu, u skladu s odredbama Strateškog kompasa Europske unije koji je Vijeće za vanjske poslove Europske unije usvojilo 22. ožujka 2022. te Europsko vijeće potvrdilo 25. ožujka 2022. odobren je razvoj Kapaciteta za brzo raspoređivanje Europske unije (*EU Rapid Deployment Capacity – RDC*), kao robusnog, fleksibilnog i modularnog okvira za pružanje brzog odgovora na krize izvan teritorija država članica Europske unije.

Snage brzog djelovanja ukupne veličine do 5000pripadnikatemelje se na revidiranom konceptu borbenih skupina EU-a (*EUBG – European Union Battle Groups*), odnosno na jezgri od dvije borbene skupine s različitim razinama operativne spremnosti za upućivanje (prva do 20 dana nakon odluke Vijeća Europske unije o upućivanju, a druga do pet dana nakon njezine odluke) te dodatnim nacionalnim modulima, kojima se u skladu sa specifičnim zahtjevima za provedbu pojedinog tipa misije ili operacije uključuju potrebne dodatne snage i sposobnosti.

Kapacitet za brzo raspoređivanjepredviđen je za provedbu pet oblika operacija temeljenih na operativnim scenarijima odobrenima od Vijeća Europske unije: spašavanja i evakuacije, inicijalne faze stabilizacije, potpore humanitarnim operacijama i pružanja pomoći u katastrofama, nametanja mira te prevencije sukoba i izgradnje kapaciteta. Dostizanje pune operativne spremnostiKapaciteta za brzo raspoređivanje predviđeno je u 2025. godini.

**III.** **RAZLOZI I CILJEVI DONOŠENJA ODLUKE**

Pogoršanje situacije u okviru europske sigurnosne arhitekture te posljedično potencijalno širenje nestabilnosti, uključujući i neposredno susjedstvo Republike Hrvatske, naglašavaju potrebu za jačanjem sigurnosti i obrane Europske unije. Kako bi se Europska unija i države članice u okvirima zajedničkoga strateškog smjera djelovanja suočile sa širokim rasponom prijetnji i izazova, potrebno je ojačati sposobnost djelovanja.

Strateškim kompasom Europska unija postavila je ambiciju da bude jača i sposobnija kao pružatelj sigurnosti u svojem susjedstvu i šire.

Unija mora biti u stanju zaštititi svoje građane i pridonijeti međunarodnom miru i sigurnosti tako što će moći brzo, snažno i učinkovito reagirati na sukobe i krize izvan svojih granica. To će pozitivno pridonijeti globalnoj i transatlantskoj sigurnosti te komplementarnosti s NATO-om, koji ostaje temelj kolektivne obrane za svoje članice.

Borbene skupine Europske unije i slijedni koncept RDC – Kapacitet za brzo raspoređivanje, operativni su kapacitet za djelovanje Europske unije u upravljanju krizama koje prijete sigurnosti i stabilnosti Europe.

Jedan od kritičnih elemenata učinkovitog odvraćanja i obrane je pravovremena raspoloživost primjerenih snaga u području njihova angažiranja. RDC postavlja veće zahtjeve pred države članice nego borbene skupine. Modularnost RDC-a znači da oružane snage država članica Europske unije moraju biti dovoljno fleksibilne da razmjeste zračnu, pomorsku ili kopnenu komponentu prilagođenu specifičnoj operaciji i teritoriju.

S obzirom na to da mirnodopske procedure za odobrenje prelaska državne granice mogu biti vremenski dugotrajne, a da se kod RDC-a radi o snagama visoke spremnosti, potrebno je pravovremeno donijeti odluku o odobravanju prelaska granice Republike Hrvatske dijelovima oružanih snaga država članica Europske unije u sklopu RDC-a, kako bi se omogućilo i pravovremeno osiguralo raspoređivanje snaga.

Isto tako, potrebno je pravovremeno donijeti odluku za prelazak granice dijela Oružanih snaga Republike Hrvatske deklariranih u RDC, uvažavajući potrebu njihova brzog angažiranja od nadležnih tijela i zapovjedništava Europske unije, za vrijeme dok su te snage u predviđenom statusu spremnosti za djelovanje. U tom kontekstu, Republika Hrvatska je deklarirala snage za sudjelovanje u Borbenoj skupini Europske unije u 2025. godini pod vodstvom Savezne Republike Njemačke koja je će biti sastavnica Kapaciteta za brzo raspoređivanje Europske unije.

Stoga se predlaže donošenje Odluke o prelasku granice Republike Hrvatske oružanih snaga država članica Europske unije i Oružanih snaga Republike Hrvatske angažiranih u okviru Kapaciteta za brzo raspoređivanje Europske unije, čime bi se omogućila brza reakcija u situacijama iznenadne prijetnje po sigurnost i stabilnost Unije.

Usvajanjem ove odluke Republika Hrvatska usklađuje svoje postupke sa zahtjevima za povećanjem raspoloživosti snaga na razini Europske unije koje mogu biti uporabljene kao brzi odgovor na različite sigurnosne izazove sigurnosti i stabilnosti Europe.

Uporaba Oružanih snaga Republike Hrvatske u ratnom stanju nije predmet ove odluke, u kojem slučaju Hrvatski sabor odlučuje o uporabi raspoređenih dijelova Oružanih snaga Republike Hrvatske.

**IV. POTREBNA FINANCIJSKA SREDSTVA**

Potrebna sredstva za provedbu ove Odluke osigurana su na razdjelu i glavi Ministarstva obrane u Državnom proračunu za 2024. godinu i projekcijama za 2025. i 2026. godinu.

Na temelju članka 46. stavka 1. i članka 54. stavka 2. Zakona o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23), a u vezi s člankom 7. stavcima 3. i 5. Ustava Republike Hrvatske, na prijedlog Vlade Republike Hrvatske i uz prethodnu suglasnost Predsjednika Republike Hrvatske, Hrvatski sabor na sjednici \_\_\_\_\_\_\_\_\_\_\_\_\_\_\_ donio je

**O D L U K U**

**O PRELASKU GRANICE REPUBLIKE HRVATSKE ORUŽANIH SNAGA DRŽAVA ČLANICA EUROPSKE UNIJE I ORUŽANIH SNAGA REPUBLIKE HRVATSKE ANGAŽIRANIH U OKVIRU KAPACITETA ZA BRZO RASPOREĐIVANJE EUROPSKE UNIJE** **U 2025. I 2026. GODINI**

**I.**

Odobrava se prelazak granice Republike Hrvatske dijelovima oružanih snaga država članica Europske unije u sklopu Kapaciteta za brzo raspoređivanje Europske unije radi njihova prolaska ili raspoređivanja na teritoriju Republike Hrvatske, u situacijama predviđenim međunarodnim ugovorom.

**II.**

Odobrava se prelazak granice Republike Hrvatske i raspoređivanje dijelu Oružanih snaga Republike Hrvatske, deklariranih u Kapacitet za brzo raspoređivanje Europske unije, u skladu s Zakonom o obrani, odlukama Vijeća Europske unije i zahtjevom nadležnih zapovjedništava Europske unije.

**III.**

Obvezuje se Vlada Republike Hrvatske da izvijesti Hrvatski sabor o provedbi ove Odluke.

**IV.**

Ova Odluka stupa na snagu osmoga dana od dana objave u Narodnim novinama.

|  |  |  |
| --- | --- | --- |
|  |  |  |
| KLASA:  Zagreb | |  |  | | --- | --- | |  |  |   **HRVATSKI SABOR** |  |
|  |  | Predsjednik  Hrvatskoga sabora  Gordan Jandroković |

**O B R A Z L O Ž E N J E**

**Točkom I.** određuje se da Hrvatski sabor donosi odluku kojom se odobrava prelazak granice Republike Hrvatske dijelovima oružanih snaga država članica Europske unije u sklopu Kapaciteta za brzo razmještanje Europske unije u 2025. i 2026. radi njihova prolaska ili raspoređivanja na teritoriju Republike Hrvatske, u situacijama predviđenim međunarodnim ugovorom.

**Točkom** **II.** određuje se da Hrvatski sabor donosi odluku kojom se odobrava prelazak granice Republike Hrvatske i raspoređivanje dijelu Oružanih snaga Republike Hrvatske u 2025. i 2026. godini, deklariranih u Kapacitetu za brzo raspoređivanje Europske unije, u skladu sa Zakonom o obrani, odlukama Vijeća Europske unije i zahtjevom nadležnih zapovjedništava Europske unije.

**Točkom III.** obvezuje se Vlada Republike Hrvatske da izvijesti Hrvatski sabor o provedbi ove Odluke.

**Točkom IV.** određuje se stupanje na snagu ove Odluke.